b'\n_START_ARTICLE_\nJungtini\xc5\xb3 Taut\xc5\xb3 Saugumo Taryba\n_START_SECTION_\nIstorija\n_START_PARAGRAPH_\n1945 m. spalio 24 d. Antrojo pasaulinio karo nugal\xc4\x97tojai \xe2\x80\x93 Kinija, JAV, Pranc\xc5\xabzija, TSRS ir Jungtin\xc4\x97 Karalyst\xc4\x97 ratifikavo Jungtini\xc5\xb3 Taut\xc5\xb3 chartij\xc4\x85, kuria buvo \xc4\xafkurta Jungtini\xc5\xb3 Taut\xc5\xb3 Saugumo Taryba. Visos \xc5\xa1ios \xc5\xa1alys tapo nuolatin\xc4\x97mis Saugumo Tarybos nar\xc4\x97mis ir tik jos \xc4\xafgijo unikali\xc4\x85 galimyb\xc4\x99 taikyti veto teis\xc4\x99 priimant Saugumo Tarybos sprendimus. Saugumo Tarybos veiklos prad\xc5\xbeioje, jos veikloje taip pat dalyvavo ir \xc5\xa1e\xc5\xa1ios nenuolatin\xc4\x97s nar\xc4\x97s, kurios buvo renkamos dvej\xc5\xb3 met\xc5\xb3 laikotarpiui, taikant geografin\xc4\xaf rinkim\xc5\xb3 princip\xc4\x85. Pirmosios \xc5\xa1e\xc5\xa1ios nenuolatin\xc4\x97s Saugumo Tarybos nar\xc4\x97s buvo: Australija, Brazilija, Egiptas, Meksika, Nyderlandai ir Lenkija. 1965 m. Saugumo Tarybos nenuolatini\xc5\xb3 nari\xc5\xb3 skai\xc4\x8dius buvo padidintas iki de\xc5\xa1imties. Kinijos Respublika buvo viena Jungtini\xc5\xb3 Taut\xc5\xb3 steigian\xc4\x8di\xc5\xb3j\xc5\xb3 valstybi\xc5\xb3 ir viena i\xc5\xa1 penki\xc5\xb3 nuolatini\xc5\xb3 Saugumo Tarybos nari\xc5\xb3 iki 1971 m., kai spalio 25 d. vykusiu Generalin\xc4\x97s Asambl\xc4\x97jos balsavimu, joje buvo pakeista Kinijos Liaudies Respublika. Generalin\xc4\x97s Asambl\xc4\x97jos priimta rezoliucija 2758, pripa\xc5\xbeinta, kad Kinijos Liaudies Respublika yra vienintel\xc4\x97 teis\xc4\x97ta Kinijos atstovyb\xc4\x97 Jungtin\xc4\x97se Tautose. Kinijos Respublika buvo taip pat pa\xc5\xa1alinta i\xc5\xa1 Jungtini\xc5\xb3 Taut\xc5\xb3 organizacijos. 1991 m. pabaigoje subyr\xc4\x97jus TSRS, jos vieta Saugumo Taryboje atiteko Rusijai, kaip TSRS teisi\xc5\xb3 per\xc4\x97m\xc4\x97jai.\n_START_SECTION_\n\xc4\xaegaliojimai\n_START_PARAGRAPH_\nBe tarptautin\xc4\x97s taikos ir saugumo palaikymo, Saugumo Taryba gali nagrin\xc4\x97ti kiekvien\xc4\x85 kilus\xc4\xaf gin\xc4\x8d\xc4\x85 ar susidariusi\xc4\x85 konfliktin\xc4\x99 situacij\xc4\x85; rekomenduoti b\xc5\xabdus, kaip gin\xc4\x8dus reikia sureguliuoti, ir nurodyti s\xc4\x85lygas, kaip \xc4\xafveikti konfliktines situacijas; kurti ginkluot\xc4\x97s kontrol\xc4\x97s planus; paraginti Jungtini\xc5\xb3 Taut\xc5\xb3 nares imtis ekonomini\xc5\xb3 priemoni\xc5\xb3 ar kitoki\xc5\xb3 sankcij\xc5\xb3, i\xc5\xa1skyrus j\xc4\x97gos panaudojim\xc4\x85, agresijai sustabdyti; esant b\xc5\xabtinybei, imtis karini\xc5\xb3 veiksm\xc5\xb3 bei vykdyti Jungtini\xc5\xb3 Taut\xc5\xb3 globos funkcijas. Fakti\xc5\xa1kai Saugumo Taryba daugiausiai priima sprendimus d\xc4\x97l sankcij\xc5\xb3 \xc4\xafvedimo valstyb\xc4\x97ms, kurios pa\xc5\xbeeid\xc5\xbeia tarptautinius susitarimus, taip pat priima sprendimus d\xc4\x97l tarptautini\xc5\xb3 taikos palaikymo paj\xc4\x97g\xc5\xb3 \xc4\xafvedimo \xc4\xaf konflikt\xc5\xb3 zonas.\n_START_SECTION_\nSprendim\xc5\xb3 pri\xc4\x97mimas\n_START_PARAGRAPH_\nSvarbiausi Saugumo Tarybos sprendimai priimami, kai u\xc5\xbe juos balsuoja ne ma\xc5\xbeiau nei 9 i\xc5\xa1 15 nari\xc5\xb3 ir n\xc4\x97 viena i\xc5\xa1 Saugumo Tarybos nuolatini\xc5\xb3 nari\xc5\xb3 nepasinaudoja tik joms priklausan\xc4\x8dia veto teise priimant rezoliucij\xc5\xb3 projektus. Nuolatinei Saugumo Tarybos narei balsavimo metu susilaikius arba balsavime nedalyvavus, laikoma, kad ji nebalsavo prie\xc5\xa1. Veto teis\xc4\x97 n\xc4\x97ra taikoma priimant Saugumo Tarybos proced\xc5\xabrinius sprendimus. Saugumo Tarybos priimti sprendimai \xc4\xafforminami rezoliucija. Vadovaujantis Jungtini\xc5\xb3 Taut\xc5\xb3 Chartijos nuostatomis, Saugumo Tarybos sprendimai yra privalomi visoms Jungtini\xc5\xb3 Taut\xc5\xb3 nar\xc4\x97ms. Nuo Saugumo Tarybos veiklos prad\xc5\xbeios iki 2008 m. Kinijos Respublika/Kinija yra pasinaudojusi veto teise 6 kartus, Pranc\xc5\xabzija \xe2\x80\x93 18, Jungtin\xc4\x97 Karalyst\xc4\x97 \xe2\x80\x93 32, JAV \xe2\x80\x93 82, o TSRS/Rusija \xe2\x80\x93 net 124 kartus. Iki 1965 m. daugiausia kart\xc5\xb3 veto teise balsavim\xc5\xb3 metu pasinaudojo TSRS, o nuo 1966 m. daugiausia kart\xc5\xb3 veto skelb\xc4\x97 JAV, Jungtin\xc4\x97 Karalyst\xc4\x97 ir Pranc\xc5\xabzija. Kinijos Respublika veto teise pasinaudojo tik vien\xc4\x85 kart\xc4\x85 1955 m.\n_START_SECTION_\nSi\xc5\xablymai reformuoti Saugumo Taryb\xc4\x85\n_START_PARAGRAPH_\nPastaruoju metu yra diskutuojama apie naryst\xc4\x97s Saugumo Taryboje reform\xc4\x85 siekiant, kad naryst\xc4\x97s kriterijai labiau atitikt\xc5\xb3 \xc5\xa1iandienines pasaulio politines ir ekonomines realijas. Tarp teikiam\xc5\xb3 si\xc5\xablym\xc5\xb3 \xe2\x80\x93 papildyti Saugumo Taryb\xc4\x85 naujais nuolatiniais nariais. Potencialiais nuolatiniais Saugumo Tarybos nariais \xc4\xafvardijama Japonija, Vokietija, Indija, Brazilija, taip pat kelios kitos Azijos, Afrikos valstyb\xc4\x97s, Europos S\xc4\x85junga.'